b'\n_START_ARTICLE_\n\xc4\xb0zmirin maakunta\n_START_SECTION_\nHistoriaa\n_START_PARAGRAPH_\n\xc4\xb0zmirin v\xc3\xa4est\xc3\xb6 oli 1900-luvun alkuun saakka osittain kreikkalaista. Ensimm\xc3\xa4isen maailmansodan j\xc3\xa4lkeen Turkki oli sekavassa tilassa, kun turkkilaiset kapinoivat Osmanivaltakuntaa vastaan. Versaillesissa vuodesta 1918 k\xc3\xa4ydyiss\xc3\xa4 rauhanneuvotteluissa kreikkalaisilla oli suuria aluevaatimuksia, varsinkin niist\xc3\xa4 Turkin alueista, joiden v\xc3\xa4est\xc3\xb6 oli kreikkalaista. Se saikin S\xc3\xa8vresin rauhassa itselleen muun muassa \xc4\xb0zmirin maakunnan._NEWLINE_Kreikassa riemuittiin, ett\xc3\xa4 on syntynyt \xe2\x80\x9duusi Kreikka kahdelle mantereelle ja viiden meren rannoille\xe2\x80\x9d. Alueensa laajentamiseksi Kreikka aloitti hy\xc3\xb6kk\xc3\xa4yksen Turkkia vastaan \xc4\xb0zmirissa. Tilanne muuttui kuitenkin nopeasti Turkin itsen\xc3\xa4isyyssodan sytytty\xc3\xa4 toukokuussa 1919, sill\xc3\xa4 Turkki menestyi taisteluissa Kreikkaa paremmin. Kolme vuotta my\xc3\xb6hemmin Kreikka evakuoi armeijansa \xc4\xb0zmirista, ja Turkki aloitti syyskuussa 1922 kaupungin ry\xc3\xb6st\xc3\xa4misen ja kristityn v\xc3\xa4est\xc3\xb6n surmaamisen, joka vaati 30\xc2\xa0000 ihmisen hengen. Lausannen rauhansopimus 1923 palautti Turkille ne alueet, jotka edellisess\xc3\xa4 rauhassa olivat joutuneet Kreikalle. N\xc3\xa4ill\xc3\xa4 seuduilla vanhastaan asunut kreikkalaisv\xc3\xa4est\xc3\xb6 joutui suurimmaksi osaksi Kreikan ja Turkin v\xc3\xa4est\xc3\xb6nvaihdossa: Kreikasta Turkkiin siirtyi 400\xc2\xa0000 muslimia ja V\xc3\xa4h\xc3\xa4st\xc3\xa4-Aasiasta Kreikkaan l\xc3\xa4hes 1,1 miljoonaa kristitty\xc3\xa4.'